Stjórn Festar hyggst endurskoða starfsreglur stjórnar félagsins vegna máls Vítalíu Lazarevu. Þórður Már Jóhannesson, stjórnarformaður, sagði af sér eftir að málið varð opinbert en stjórnin gat ekkert aðhafst þegar henni bárust fyrst fregnir af málinu.
Í tilkynningu frá stjórn Festar til Kauphallarinnar segir að skýr skilaboð hafi komið frá samfélaginu um að fyrirtæki sem tengist kynferðisbrotamálum bregðist fyrr við og taki á málum með skýrari og ákveðnari hætti. Umrætt mál hafi verið litið mjög alvarlegum augum af stjórninni en hún hafi haft lítið rými til að bregðast við í samræmi við lög, samþykktir og reglur sem henni beri að starfa eftir. Þegar málið hafi svo orðið opinbert með afgerandi hætti, með viðtali Vítalíu í Eigin konum, hafi Þórður Már sagt af sér.
Að fenginni þessari reynslu sé það mat stjórnar Festar að þörf sé á að endurskoða starfsreglur stjórnarinnar með það að markmiði að bæta reglur og gera vinnulag skýrara ef fram koma upplýsingar sem benda til mögulegs vanhæfis stjórnarmanna. Niðurstaða þeirrar endurskoðunar á að liggja fyrir og verður kynnt á aðalfundi félagsins 22. mars.